**Представено от «ЕКОБИЙ 2011» ООД, уведомление за инвестиционно предложение (ИП) за: „Изграждане на руслова малка ВЕЦ «БЕТАНИ», в землището на с. Старо село, община Мездра, област Враца и в землището на с. Синьо бърдо, община Роман, област Враца,**

Във връзка с внесено в РИОСВ- Враца уведомление от «ЕКОБИЙ 2011» ООД за инвестиционно предложение (ИП) за: „Изграждане на руслова малка ВЕЦ «БЕТАНИ», в землището на с. Старо село, община Мездра, област Враца и в землището на с. Синьо бърдо, община Роман, област Враца, на основание чл.5, ал.2 от Наредбата за ОВОС, РИОСВ- Враца уведомява за следното:

***І. По отношение на изискванията на глава шеста, раздел трети на Закона за опазване на околната среда (ЗООС):***

Съгласно представената информация (в уведомлението като цяло) се предвижда извършване на следните дейности:

- Предвижда се Изграждане на руслова малка ВЕЦ «БЕТАНИ».

- Изграждането на централата ще бъде чрез водовземане на водни количества от р. Искър с цел производство на електроенергия в землището на с. Старо село, община Мездра, област Враца. В централата се планира да се монтират три турбинни групи тип „Каплан“ с обща застроена мощност 1400 kW и нетен пад 3,00 м.

- Водохващането се планира в р. Искър чрез масивен яз с кота дъно река 166,00, кота ГРВН 170,60 и кота ДРВН 167,60. Масивният яз е от смесен тип с обща височина 4,5м и енергогасител с дължина 25м. В експлоатационния период се предвижда използване на водни ресурси от р. Искър, в който при пункта на водохващането протичат следните водни количества: средно многогодишно водно количество 42,54 м3/сек; водно количество с обезпеченост 85% - 30,25 м3/сек. За предотвратяване на евентуални вредни въздействия върху съседни имоти се предвижда да се изградят странични защитни диги, с височина 0,70 до 1,80 м, по двата бряга на реката в горния участък под яза и сградоцентралата.

- Строителната площадка и експлоатационната площ са планирани изцяло в собствен терен - обособен поземлен имот за изграждане на МВЕЦ е ПИ с идентификатор № 536009 (нов идентификатор 69050.536.9) по плана за земеразделяне на с. Старо село, намира се северно от р. Искър и южно от общински път. Отделя се терен за „производство на ел. енергия“ с площ около 44,375 дка, които са собственост на инвеститора.

- Биологичното разнообразие и неговите елементи няма да бъдат застрашени. За сезонната миграция на речните риби е проектиран рибен проход тип „естествено речно легло“ с дължина 60 м, който осигурява естественото движение на рибите и речните обитатели в руслото на р. Искър. В периода на строителството се очаква краткотрайно въздействие в зоната на строителната площадка, като повишена мътност на реката, повишен шум и краткотрайни вибрации, предизвикани от строителната техника.

- Отпадъчните битови-фекални води ще се включват в изгребна яма. За питейни нужди ще се ползва бутилирана вода. В проекта не се планира използването и отделянето на опасни вещества от приложения № 3 към ЗООС. Не се очаква да се емитират от дейността приоритетни и/или опасни вещества, при които се осъществява или е възможен контакт с води.

- Координати на мястото на водовземане (ос на входно съоръжение) и на мястото на отвеждане на възвратими води (ос на изтичало):

- Водовземане-Х=8549903.11; У=4688766.86

- Отвеждане-Х=8549971.20; У=4688734.06

Възложителят е информиран, че постъпилата документация е изпратена на директора на Басейнова дирекция “Дунавски район” за изразяване на становище, съгласно изискванията на чл.4а от Наредбата за ОВОС, относно допустимостта на инвестиционното предложение спрямо режимите, определени в утвърдените планове за управление на речните басейни (ПУРБ) и планове за управление на риска от наводнения (ПУРН), действащи в момента.

Предвид полученото в РИОСВ – Враца (вх. № ОВОС-ЕО-248-(14) от 25.09.2023г.) становище на Басейнова дирекция “Дунавски район” (копие от което се предоставя за съобразяване):

„- Реализирането на инвестиционното предложение е *допустимо*:

- Допустимо *спрямо* целите за опазване на околната среда , заложени в ПУРБ 2016 - 2021 (действащ в момента) при спазване на мерките посочени в настоящото становище.

Изграждането на рибен проход тип „естествено речно легло“ е в изпълнение на мярка (HY\_11\_1) от Програмата за намаляване/смекчаване на хидроморфологичния натиск и запазване и подобряване на екологичното състояние на водните тела, а именно - Изграждане на съоръжения за осигуряване на непрекъснатостта на реката (рибни проходи, байпаси и др.).

- Допустимо *спрямо* мерките заложени в ПУРН 2016 - 2021 г. (действащ в момента) за намаляване на риска от наводнения заложена в Дунавски район при условие, че бъде изготвена Оценка на влиянието на хидротехническите съоръжения върху риска от наводнения на етап проект на изграждане на съоръжението, в изпълнение на горепосочената мярка с код PRE83-PR069, която цели недопускане на повишаване на риска от наводнения при изграждане на нови съоръжения.

В Програмата от мерки заложена в ПУРН 2016 - 2021 г. в Дунавски район няма предвидени забрани и ограничения, касаещи реализирането на ИП.

- Реализирането на ИП „Изграждане на руслова малка ВЕЦ „БЕТАНИ в землището на с. Старо село, община Мездра, област Враца и в землището на с. Синьо бърдо, община Роман, област Враца, с възложител: „ЕКОБИИ 2011“ ООД *е допустимо*, при условие, че се спазват мерките, посочени в т. 1 и законовите изисквания, посочени в т. 2, в т.ч:

Да се изпълни мярка от ПУРБ 2016 - 2021 г – HY\_8 с действие HY\_8\_1 „Прилагане на ОВОС за инвестиционни предложения/проекти, свързани с ново изменение на физичните характеристики на повърхностни водни тела“, като се оцени въздействието на ИП върху повърхностното водно тяло, в т.ч. и кумулативното въздействие от съществуващи/ разрешени въздействия върху тялото в района.

Да се изпълни мярка PRE83-PR069 от ПУРН 2016 - 2021 г, която цели недопускане на повишаване на риска от наводнения при изграждане на нови съоръжения, като бъде изготвена Оценка на влиянието на хидротехническите съоръжения върху риска от наводнения на етап проект на изграждане на съоръжението.

- Предвид представената информация, считам, че чл. 93, ал. 9, т. 3 от ЗООС е приложим за ИП за „Изграждане на руслова малка ВЕЦ „БЕТАНИ“, в землището на с. Старо село, община Мездра, област Враца и в землището на с. Синьо бърдо, община Роман, област Враца, с възложител: „ЕКОБИЙ 2011“ ООД, тъй като предвидените в ИП дейности са свързани с изменение в хидроморфологичните характеристики на водното тяло и попадат в обхвата на чл. 156е ал.З от ЗВ.“

*Във връзка с гореизложеното Възложителят е информиран за* възможността дадена с чл. 93, ал. 9, т.1 и т.3 от ЗООС, че *може* за инвестиционното предложение да се проведе задължителна ОВОС, без да се извършва преценка.

Указанията за действията, които трябва да се предприемат, при избор на процедура по задължителна ОВОС, са дадени в т. V на настоящето уведомително писмо.

По повод гореизложеното, възложителят е уведомен, че инвестиционното предложение като цяло представлява обект по Приложение № 2 на Закона за опазване на околната среда (т. 3, б. “з”). В тази връзка съгласно чл. 93, ал. 1, т. 1 от ЗООС инвестиционното предложение **подлежи на процедура по преценяване на необходимостта от извършването на оценка на въздействието върху околната среда**. В съответствие с чл. 93, ал. 3 от ЗООС компетентен орган за произнасяне с решение е директорът на РИОСВ - Враца.

***IІ. По отношение на изискванията на чл.31 от Закона за биологичното разнообразие (ЗБР):***

След направената справка се установи, че имот с идентификатор 69050.536.9 по КККР на с. Старо село, общ. Мездра, предмет на ИП **не засяга** защитени територии по смисъла на *Закона за защитените територии /ЗЗТ/* и **не попада** в обхвата на защитени зони съгласно *Закона за биологичното разнообразие /ЗБР/.*

Най-близо разположените защитени зони, на 5,500 км. са: BG0001014 "Карлуково" за опазване на природните местообитания и на дивата флора и фауна, обявена със Заповед № РД - 329 от 31.03.2021г. на МОСВ (обн. ДВ, бр.53 от 25.06.2021г.) и BG0000374 «Бебреш» за опазване на природните местообитания и на дивата флора и фауна, обявена със Заповед № РД-1048/17.12.2020г. на министъра на околната среда и водите (обн. ДВ, бр.21/12.03.2021г.).

Инвестиционното предложение попада под разпоредбите на чл. 2, ал. 1, т. 1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС), поради което подлежи на процедура по Оценка за съвместимостта му с предмета и целите на опазване на защитените зони, по реда на чл. 31, ал. 4, във връзка с ал. 1 от Закона за биологичното разнообразие.

След прегледа на представената информация и документация, на основание чл. 40, ал.3 от Наредбата за ОС, въз основа на критериите по чл.16 от нея, е направена преценка за вероятната степен на отрицателно въздействие, според която инвестиционното предложение **няма вероятност** да окаже значително отрицателно въздействие върху природни местообитания, популации и местообитания на видове, предмет на опазване в защитени зони, поради следните мотиви:

1. Мястото на реализация на инвестиционното предложение не засяга територията на защитени зони, съответно не се засягат природни местообитания и местообитания на видове, предмет на опазване в най-близките защитени зони и няма вероятност от загуба на площи от тях. Предвид естеството на обекта не се очакват и отрицателни въздействия, които да изменят трайно и необратимо съседни територии от значение за естественото функциониране на местообитанията и видовете, предмет на опазване в BG0000374 «Бебреш» и BG0001014 "Карлуково".

2. Отчитайки временния и обратим характер на антропогенното въздействие, изграждането на обекта не се очаква да формира значително по степен безпокойство и няма да доведе до намаляване на числеността и плътността на популациите на видовете, предмет на опазване в защитените зони. По време на експлоатация няма да има наличие на безпокойство.

3. Предвид местоположението, вида и обема на дейностите, които не са свързани с генериране на вредни емисии и отпадъци във въздуха, водите и/или почвите няма вероятност от възникване на негативни изменения на територии и ключови елементи на околната среда, определящи структурата, функциите и природозащитните цели на най-близките защитени зони, както и от нарушаване на функционални връзки между отделни зони от мрежата «Натура 2000» и възникване на бариерен ефект.

4. При направената оценка на реализираните и одобрени за реализация инвестиционни предложения, планове, програми и проекти в границите на BG0000374 «Бебреш» и BG0001014 "Карлуково", се установи, че така заявеното ИП не предполага възникване на значителен отрицателен кумулативен ефект върху техните територии, при реализацията му в комбинация с други ИП, планове и програми.

**ІІІ. По отношение на изискванията на Закона за водите (ЗВ):**

При реализирането на горепосоченото инвестиционно предложение е необходимо да се вземат предвид и да се спазват изискванията, предвидени в ЗВ, съгласно приложеното становище на БДДР – Плевен.

**ІV. Следващите действия, които трябва да се предприемат за провеждане на процедурата по преценяване на необходимостта от извършване на ОВОС: …**

**V. Следващите действия, които трябва да се предприемат при избор на процедура по задължителна ОВОС, съгласно чл. 93, ал. 9, т. 1 и т. 3 от ЗООС:…**

*РИОСВ – Враца ще се произнесе с решение по реда на глава шеста от ЗООС след избор на процедура от страна на възложителя и представяне на необходимата документация съгласно т. ІV. или т. V. от настоящето писмо.*

*Копие от писмото е изпратено до: община Мездра, обл. Враца, кметство с.Старо село, общ. Мездра, община Роман, обл. Враца, кметство с. Синьо бърдо, общ. Роман, БДДР*

/отговорено от РИОСВ-Враца на 02.10.2023г./